Juba 10. korda Põlvamaal toimuva Intsikurmu muusikafestival korraldajate soov on algusest peale olnud luua meeldiv keskkond, kus kohtuksid muusika, melu ja kunst. Pallase üliõpilasesinduse eestvedamisel võeti korraldajatega paar aastat tagasi ühendust ja otsiti koostööd. Sellest võimalusest haarasid korraldajad õhinal kinni ning nüüd, kus festival jälle reaalselt toimuda saab, viiakse kujundusideed ka ellu.
#000001
Muusikafestivali jaoks loodi erinevad installatsioonide ideed Pallase kõrgkoolis loengusarja “Interdistsiplinaarne kunst” raames ning Intsikurmu meeskond valis nendes seast välja sobivad variandid. Sel suvel käisid tudengid koolivaheajal Pallases installatsioone ehitamas ning nüüdseks on need Intsikurmu festivaliala kaunistamas. Pallase üliõpilaste kujundatud on nn metsarada, mis viib uudsele alternatiivlavale ja sealt edasi pealava suunas, inspiratsiooniks mere lained, võnked ning kulgemine.
#000002
Pallase tekstiiliosakonna teise kursuse tudengid kujundasid individuaalpraktika raames rulltrükis tehtud 8-meetrised kangad, mis ehivad pealava ja orulava. Lisaks sai Pallase vilistlase Stina Leegi selleaastase Intsikurmu festivali plakatikujunduse põhjal ja juhendamisel tehtud festivali peavärav, mis juhatab sisse mõnusa festivalielamuse. Intsikurmu peakorraldaja Mihkel Kübara sõnul sooviks nad Pallasega koostööd ka tulevatel aastatel jätkata.
#000003
Intsikurmu festival toimub Põlvas, Intsikurmu laululaval ja pargis 5. ja 6. augustil 2022.
#000004